
O inimă curată 


„Ferice de cei cu inima curată, căci ei vor vedea pe Dumnezeu."Matei 5:8 


Unde este însă o inimă curată, unde o găseşti? Cei care nu sunt serioşi, 
care nu se gândesc la viața lor şi n-au luat în serios legătura cu Dumnezeu, cei 
care nu stau în fața lui Dumnezeu ca să se judece pe ei înşişi în ce priveşte 
gândurile lor, vorbirea lor, viaţa lor — aceia sigur că vor spune: „ Poate că se vor 
mai găsi şi oameni cu inima curată."Cei care s-au apropiat însă de Domnul 
Cristos, cei care cunosc Cuvântul lui Dumnezeu şi-şi cunosc propria inimă, 
aceia răspund că nu există inimă curată. Şi atunci pentru cine este această 
fericire? Vom vedea. 

Că din fire nu există inimă curată este un lucru adeverit de Cuvântul lui 
Dumnezeu, în care citim: „Cum ar putea omul muritor să fie drept înaintea lui 
Dumnezeu? Cum ar putea cel născut din femeie să fie curat? Iată, nici luna nu 
este strălucitoare şi stelele nu sunt curate înaintea Lui; cu cât mai puţin omul 
muritor, care nu este decât un vierme, fiul omului, care nu este decât un 
viermişor!" (lov 25:4-6). În altă parte, tot în cartea Iov, citim: „Ce este omul, ca 
să fie curat? Şi poate cel născut din femeie să fie drept? Iată, El n-are încredere 
nici în sfinții Săi şi cerurile nu sunt curate înaintea Lui; cu cât mai puţin ființa 
urâcioasă şi coruptă — omul, care bea nelegiuirea ca apa!" (lov 15:14-16). Iar în 
cartea Proverbe scrie: „Cine poate să zică: Mi-am curăţit inima, sunt curat de 
păcatul meu?" (Proverbe 20:9). Niciunul nu poate să spună că şi-a curățit 
inima, căci aceasta este o lucrare care întrece puterea unui om. În altă parte 
din Scriptură spune că Dum-nezeu a făcut pe om curat, dar oamenii umblă cu 
multe şiretenii (Eclesiastul 7:29). 

Domnul Cristos, vorbind despre inima omenească aşa cum este ea şi 
cum o cunoaşte El, cunoscătorul inimilor, spune: „Din inimă ies gânduri rele, 
ucideri, adul-tere, desfrânări, furturi, mărturii mincinoase, hule" (Matei 15:19). 
lată inima omului, aşa cum este zugrăvită de Domnul nostru Isus Cristos. Ce 
lucru bun iese din ea? Niciunul. Atunci trebuie să disperăm? Da, face să 
disperăm, dacă privim lucrurile aşa cum sunt, nu cum ni le închipuim noi. 

Primul lucru rău care iese din inima omului este numit aici „gânduri 
rele". „Dar ce, gândul este ceva păcătos?'va zice cineva. „Cui nu-i vin în minte 
multe gânduri rele? Fiecare este liber să gândească ce vrea. Să țină Dumnezeu 
în seamă până şi gândurile omului?"Totuşi gândurile rele nu sunt un lucru de 


mică însemnătate, căci ele nu vin şi nu zboară fără să lase urme. Nu! Ele sunt 
ouă din care vor ieşi pui. Din gândurile bune vor ieşi cuvinte bune şi fapte 
bune; iar din gândurile rele vor ieşi cuvinte rele şi fapte rele. Dumnezeu ține 
seama de gânduri. 

Ba încă cineva a mers până acolo încât a spus: „Ce gândeşti, aceea eşti”. 
Şi am putea adăuga: „Cum gândeşti, aşa trăieşti”. Să nu i se pară nimănui că, 
dacă are gânduri rele, are să trăiască o viață curată înaintea lui Dumnezeu sau 
o să vorbească curat, aşa cum îi place lui Dumnezeu. Gândul este o sămânță 
din care va răsări ceva asemenea ei. Dacă sămânță este rea, de neghină, de 
pălămidă sau de ce ar mai fi, sigur că tot neghină şi pălămidă are să iasă. 

Scriptura ne dă multe dovezi. Gând rău a venit în inima lui Cain şi 
gândul rău l-a făcut să i se posomorască fața. Dumnezeu a văzut gândul rău 
din inima lui Cain şi i-a atras atenția, spunându-i: „Pentru ce te-ai mâniat şi 
pentru ce ţi s-a posomorit fața?" Dum-nezeu a privit gândul dinăuntru al lui 
Cain ca sămânță a crimei. 

Ar fi groaznic să poată aduna cineva toate gândurile rele care îi trec 
omului prin minte. O, cine ar putea să le numere? Şi nu este nimeni care să nu 
aibă gânduri rele. Nimeni n-ar putea să zică: „Eu n-am avut niciodată nici un 
gând necurat înaintea lui Dumnezeu". 

Cei care au ajuns credincioşi au avut mult de furcă în privința gândurilor 
rele. Ele s-au arătat aşa de numeroase şi aşa de urâcioase, că aproape să se 
îndoiască dacă mai sunt mântuiți. Au crezut că mântuirea le va aduce 
dispariția totală a gândurilor rele, ca şi cum ar fi dispărut firea păcătoasă. Îmi 
aduc aminte de o bătrână, trecută de optzeci de ani, o bătrână plină de evlavie, 
cum îmi spunea: „Măiculiță, ce să mă fac cu gândurile acestea rele? Niciodată 
n-am avut gânduri aşa de rele ca acum, când sunt credincioasă". Am întrebat- 
o: 

— Îţi plac? 

— Vai, cum să-mi placă! 

— Nu este nici un pericol dacă nu-ţi plac. Când ţi-or plăcea, atunci este 
pericol. Dar atâta timp cât ai în d-ta puterea care înlătură orice gând rău, 
păcătos, înseamnă că ai sare (Marcu 9:50), care înlătură stricăciunea 
gândurilor rele. 

lată deci primul lucru rău care este în inima omului: gânduri rele. A zice 
că ai o inimă bună este o vorbă greşită, care nu se potriveşte cu Cuvântul lui 
Dumnezeu. Nimeni n-are o inimă bună, niciunul nu este bun. 

Tot din inimă ies uciderile. De ce nu zice „uciderea", ci „ucideri"? În 
„ucideri" intră şi tot ce duce la ucidere. Tot Domnul Isus a spus: „Orişicine se 
mânie pe fratele său va fi supus judecății". Şi în altă parte din Cuvântul lui 
Dumnezeu spune: „Cine se mânie pe fratele său este un ucigaş”. Deci şi mânia 
intră tot în categoria uciderii. 

Cearta, neînțelegerea, gelozia, răutatea, toate acestea pot să ducă la 
ucidere. Dacă s-a lăsat omul stăpânit de gânduri de răzbunare, ce putea să 
iasă din aceasta decât şi fapte de răzbunare. S-au luat la ceartă, iar când 
cearta s-a întețit, a ieşit şi uciderea într-un fel sau altul. Când se lasă cineva 


stăpânit de gelozie, la ce o să-l ducă decât la chin şi la nelegiuire. Despre 
Domnul Isus se spune că „din invidie" L-au dat să fie omorât. 

Sunt multe ucideri, unele sunt cu vorba, altele cu fapta. Oamenii se 
amăgesc cu vorba că n-au omorât pe nimeni, dar spun aceasta din 
necunoaşterea Scripturii. Femeia care a făcut atâtea avorturi, poate ea să 
spună că n-a omorât pe nimeni? Dar o spune, pentru că nu cunoaşte voia lui 
Dumnezeu. A omorât viața pe care o pusese Dumnezeu în ea. Ce va fi odată 
când lucrul acesta va fi arătat în toată grozăvia lui! Şi câte alte lucruri intră în 
capitolul acesta al uciderii! 

„Adultere, desfrânări". Şi acestea ies din inima omului. Acesta este 
păcatul tutu-ror popoarelor şi tuturor timpurilor şi puţini rămân neîntinați de 
păcatul acesta cu fapta; nu rămân însă şi cu gândul şi cu vorba. În adevăr, 
Domnul Isus spune că cine se uită la o femeie cu gânduri, cu priviri păcătoase, 
a şi făptuit păcatul acesta în inima lui. Dacă numai o privire păcătoasă este 
văzută ca păcat, ce să mai zicem de cuvintele cu două înțelesuri, de glumele 
porcoase în care se întrec oamenii! 

Tot din inima omului mai ies furturile. Ce multe mai sunt! Omul este 
pornit să pună mâna pe ceea ce nu este al lui. Fetițele îşi fură jucăriile sau 
păpuşile unele altora, copiii la şcoală îşi fură din lucrurile de pe acolo. 

Un misionar din Africa era plecat de acasă şi în acest timp a venit la soția 
lui un negru cu amândouă mâinile tăiate. Ea l-a întrebat: „Ce este cu d-ta că n- 
ai mâini?" Omul acela furase şi fusese pedepsit să i se taie mâinile. Dar a 
adăugat el: „Nu mâinile au făcut aceas-ta, ci inima". 

Din „mărturiile mincinoase " fac parte nu numai mărturiile când ai fost 
chemat martor la judecată, ci şi vorbele de rău în dos, intrigările, asmuţirile 
împotriva unuia sau altuia, lucruri de care lumea este plină şi datorită cărora 
viața devine tot mai amară. 

În sfârşit, hulele. Hulă înseamnă insultă adusă lui Dumnezeu, 
nemulțumire arătată împotriva lui Dumnezeu, înjurătură de Dum-nezeu, 
batjocorirea lui Dumnezeu, tăgădu-irea lui Dumnezeu, glumele proaste pe 
seama lui Dumnezeu. 

lată ce iese din inima omului! Lista s-ar mai putea mări, însă ne oprim 
numai la acestea, arătate chiar de Domnul Isus. Prorocul Ieremia zice în 
capitolul 17: „Inima este nespus de înşelătoare şi de deznădăjduit de rea. Cine 
poate s-o cunoască?" Răspunsul nu este decât unul singur: „Eu, DOMNUL, 
cercetez ini-ma şi încerc rărunchii”. Când vorbeşte despre potop, Biblia spune 
că Dumnezeu a văzut că răul era mare pe pământ şi că toate întocmirile din 
inima omului erau îndreptate în fiecare zi numai spre rău. De aceea 
Dum-nezeu a prăpădit lumea prin potop. 

Lucrurile acestea sunt aşa de triste încât ai putea să cazi în deznădejde. 
În faţa unor astfel de afirmaţii ale Scripturii, mai poate cineva să spună: „Eu 
am o inimă curată"? 

Dar suntem noi sortiți să rămânem aşa cum suntem? 

Unul poate să zică: „Mă hotărăsc să nu mai fiu aşa; să nu mai mă supăr, 
să nu mai mă mânii, să nu mai mă las stăpânit de gânduri rele". Foarte bine; 
dar cu hotărâri bune n-ajungi să-ţi înfrânezi toate aceste porniri ale inimii. N-ai 


băgat de seamă că de câte ori te-ai mâniat, de atâtea ori ai avut ceva de regretat 
din felul cum te-ai purtat față de cineva? (Presupun că ai fost atent asupra 
vieţii). Care a fost scăpat de mânie prin faptul că s-a hotărât să nu se mai 
mânie? leremia 13:23 spune că nu stă în puterea omului să-şi schimbe felul de 
a fi: „Poate un etiopian să-şi schimbe pielea?" Pielea lui este neagră. Oricât s-ar 
spăla, ea tot neagră îi rămâne. „Poate un leopard (panteră) să-şi schimbe 
petele?" Blana lui este cu pete şi aşa rămâne. Tot aşa nu stă în puterea omului 
să-şi schimbe inima. 

În fața acestui adevăr trist, câte cineva spune: „Aşa sunt şi gata!" Să 
rămânem însă robi unor astfel de lucruri pe care Dumnezeu le condamnă? Nu 
la aceasta suntem sortiți, căci prin Evanghelie omul poate să ajungă cu inima 
curățită şi curată. Cine face curățirea, tot Acela face şi înnoirea inimii. 

Pentru curățirea inimii nu este decât un singur mijloc: sângele Domnului 
Isus Cristos, care ne curăţeşte de orice păcat. Cine poate să spună: „Mi-am 
curățit inima, sunt curat de păcatul meu"? întreabă Scriptura. Şi răspun-sul 
nu poate fi decât că acest lucru nu stă în puterea omului să-l facă, dar tot 
Scriptura mai spune: „Sângele lui Isus Cristos ne curăţeşte de orice păcat" (1 
loan 1:7). lată singurul mijloc de curăţire a inimii. Cine ia prin credinţă ce a 
făcut Domnul Cristos pe crucea Golgotei ca făcut pentru fiecare dintre noi, cine 
crede că Domnul Isus pe cruce a ispăşit păcatele fiecăruia dintre noi, acela se 
ştie curățit de toate păcatele. 

David spune în Psalmul 51: „Creează în mine o inimă curată, 
Dumnezeule!" Ca să fie zidită această inimă curată, trebuie s-o dai Aceluia care 
o curățeşte, adică Domnului Cristos, pentru ca El să pună stăpânire pe ea, să 
locuiască în ea prin Duhul Sfânt şi să-Şi facă acolo lucrarea Lui. Atunci, dacă 
lăuntrul paharului se curățeşte, şi partea de afară va fi curată. 

El îşi face lucrarea, dar numai dacă stăpâneşte inima în întregime, nu 
numai o parte din ea; dacă El nu stăpâneşte în întregime, la pace nu vei 
ajunge. Dacă încă mai stăpâneşte eul nostru, egoismul nostru, atunci este 
neînțelegere, căci eul nostru va dori una, Domnul Isus va dori alta, şi va fi 
mereu nepotrivire şi tulburare. 

Se vorbeşte despre vin curat şi vin fal-sificat. Vinul curat este 
neamestecat, nefal-sificat. Tot aşa o inimă este curată, când este o inimă 
neiîmpărțită, o inimă sinceră înaintea lui Dumnezeu, o inimă predată lui 
Dum-nezeu, ca să facă numai şi numai voia Lui. Psalmistul doreşte ca inima 
să-i fie neîm-părțită în orânduirile Domnului. 

Dar chiar când cineva este predat Dom-nului, nu se mai ridică în inima 
lui gânduri rele? 

— Se ridică, dar sunt alungate. 

„Pacea lui Cristos să stăpânească în inimile voastre'spune Cuvântul 
(Coloseni 3:15). Această pace ne-a fost câştigată pe crucea Golgotei, prin 
chinurile pe care le-a suferit Domnul Isus când a ispăşit păcatele noastre. 
După aceea, primindu-L pe El, te bucuri de pace înăuntru, atâta timp cât 
rămâi pe calea ascultării de Dumnezeu. Cu cât eşti mai ascultător de El, cu 
atât mai adâncă, mai mare şi mai binefăcătoare este pacea Lui. Astfel de suflete 
dobândesc inimi curate, deschise, sin-cere, care nu mai umblă cu şiretenii de- 


ale firii păcătoase. Duhul lui Dumnezeu este de veghe şi condamnă orice 
pornire spre vicle-şug, spre prefăcătorie, şi dă pe față apucătu-rile firii 
păcătoase. Domnul binecuvântează o inimă care este întreagă de partea Lui. 
Atâţia sunt lipsiți de binecuvântări, pentru că Domnul Isus nu stăpâneşte în 
întregime în inima şi în viața lor; nu este de mirare dacă astfel de suflete au 
când parte de pace, când de tulburare, când de linişte, când de amă-răciune şi 
de temeri. „Ferice însă de aceia în a căror inimă locuieşte încrederea!" 

Cei cu inima curată vor vedea pe Dumnezeu. Când? Desigur, în veşnicie, 
totuşi nu numai atunci, căci îl vedem şi acum, deşi nu cu aceşti ochi de came. 
Oamenii se întreabă mereu: „Dar cine a văzut pe Dumnezeu?" Ei nu pot privi 
soarele şi cer să privească pe Dumnezeu, despre care Scriptura spune că 
locuieşte într-o lumină de care nu te poţi apropia. Apostolul Pavel spune însă: 
„Însuşirile nevăzute ale Lui, puterea Lui veşnică şi divinitatea Lui se văd 
lămurit, de la crearea lumii, fiind înțelese de minte, prin lucrurile făcute de El" 
(Romani 1:20). 

De ce nu-L văd oamenii pe Dumnezeu? Pentru că n-au o inimă curată. 
Când însă dobândesc o inimă nouă şi curată, atunci oamenii văd pe 
Dumnezeu. 

Unde? În lucrările făcute de El, în natura care ne înconjoară. Curând va 
veni primăvara şi veți putea să vă uitaţi atunci la pomii care înfloresc. Ce 
minunățţie! Privindu-i, uimit te uneşti cu psalmistul care zice: „Doamne, Tu pe 
toate le-ai făcut cu înțelepciune!'Vei vedea în acestea înțelepciunea şi puterea 
Lui, care ne lasă uimiți. 

„Dar nu toți oamenii văd în natură lucrarea şi înțelepciunea lui 
Dumnezeu'zic atâția. Dacă sunt orbi! răspundem noi. Au nevoie să li se 
deschidă ochii, să li se dea vedere. Dar cine a căpătat o inimă curată, vede 
înțelepciunea lui Dumnezeu în fiecare strop de rouă, în fiecare floare, în fiecare 
pom. Toţi credincioşii mărturisesc că au iubit natura şi înainte de întoarcerea 
lor la Dum-nezeu; dar după ce au venit la Domnul Isus, cât de dragă le-a 
devenit natura, în care ei văd înțelepciunea şi puterea lui Dumnezeu! Când 
privesc munții, când privesc marea, când se uită la un lan de grâu pe care-l 
adie vântul, când aud o privighetoare care cântă, ei rămân muţi în fața lui 
Dumnezeu şi spun: „O, Doamne, Tu pe toate le-ai făcut cu înțelep-ciune!" 

Când îți arunci ochii spre cer, ce minunățţie şi acolo! Se zice că ar fi 
miliarde de stele, toate la locul lor bine stabilit, cu rostul lor neclintit şi 
mergând după nişte legi aşa de precise, încât cei care se ocupă cu astronomia 
pot să ştie peste o mie de ani în ce punct se va afla steaua cutare. Ce înseamnă 
aceasta? Înţelepciunea lui Dumnezeu, necuprinsă de mintea noastră. 

Cu cât inima ne este mai curată, cu atât vedem mai bine înțelepciunea şi 
puterea lui Dumnezeu. Atâţia oameni cercetează însă natura, dar nu văd pe Cel 
care a creat toate şi le poartă de grijă la toate. Ei se aseamănă cu omul care ar 
cerceta ceasul, dar nu se întreabă cine l-a făcut. 

Dumnezeu Se vede apoi în Cuvântul Lui, Sfânta Scriptură sau Biblia. Dar 
şi aici, unii o citesc, dar pe Dumnezeu nu-L văd. De ce? Pentru că inima nu le 
este curată. Eu îi îndemn însă s-o citească aşa, cu inima pe care o au, fiindcă 
acest cuvânt al Bibliei este viu şi lucrător şi, prin el, Dumnezeu face minuni, 


aducând pe oameni la pocăință şi la credință. Cine însă se aşează mai presus 
de Dumnezeu şi citeşte ca să critice pe Dumnezeu şi Cuvântul Lui, acela va 
rămâne mereu orb. 

Citeşte Cuvântul lui Dumnezeu cu această stare de suflet: „Vorbeşte, 
Doamne, că robul Tău ascultă”. A citi este şi aceasta un fel de ascultare, de 
auzire; iar credința vine în urma celor auzite (Romani 10:14). 

Dumnezeu Se vede în viaţa fiecăruia. Câteodată vezi bunătatea şi 
îndurarea Lui, altădată vezi pedeapsa şi asprimea Lui. Şi cu cât inima va fi mai 
curată, cu atât mai bine vei vedea degetul lui Dumnezeu în viața d-tale. Ai să-L 
vezi în răspunsurile pe care ţi le dă la rugăciune. Şi aici merge tot după regula 
că, cu cât mai curată îţi este inima, cu atât mai bine vei prinde răspunsul la 
rugăciune. Îl vezi în împrejurări bune şi în împrejurări grele, când îți merge 
bine şi când nu-ți merge după voie, în încercări de un fel sau de altul. 

Îlvezi chiar şi când ai a face cu oameni răi, prigonitori, batjocoritori. Sunt 
atâtea suflete care spun: „Nu ştiu ce să mai mă fac! Toţi cei din jurul meu mă 
urăsc, mă batjocoresc, mă înțeapă cu fel de fel de cuvinte, îmi pun în față fel de 
fel de lucruri ca să mă amărască". Şi atunci Dumnezeu este la lucru ca să 
scoată din noi chipuri asemenea Mielului lui Dum-nezeu, Cel blând şi smerit cu 
inima. 

Aşa se împlineşte făgăduinţa că cei cu inima curată vor vedea pe 
Dumnezeu, aici în viață, şi cu atât mai mult în starea de dincolo. Acolo vom 
vedea pe Domnul Isus şi vom fi asemenea cu El. Eu nu ştiu cum va fi aceasta, 
dar mă bucur mai dinainte, ştiind că se va înfăptui sigur în viitor, căci 
Dumnezeu ce promite, împlineşte. Când vom vedea pe Domnul Isus, fericirea 
noastră va fi deplină şi bucuria desăvârşită. 

Daţi-mi voie acum să vă întreb: Sunteţi curați cu inima? Sunteţi sinceri, 
cu o inimă deschisă înaintea lui Dumnezeu? Ţineţi seama că totul este gol şi 
descoperit în fața ochilor Aceluia cu care avem a face. Ţineţi seama că 
Dumnezeu nu Se lasă să fie bat-jocorit! Ţineţi seama că avem nevoie să ni se 
curățească, să ni se înnoiască şi să ni se sfințească inimile! Lucrul acesta nu 
stă în puterea noastră, ci în a Domnului Isus, dacă Îl primim în inimă şi-L 
lăsăm să lucreze în noi. 

Mă gândesc: Cuvintele pe care le-aţi ascul-tat acum vor fi făcut ele oare 
să se aprindă în dvs. un foc, o dorință, un suspin: „Doamne, de aş avea şi eu o 
inimă curată!" Dacă s-a aprins această dorință, atunci Dum-nezeu a aprins-o. 

Un elev a lipsit de la şcoală câteva zile şi învățătorul l-a întrebat: „De ce 
ai lipsit?" Şi el a răspuns: „A murit o soră a mea". Desigur, era o absenţă care 
se putea motiva. Dar, ce i-a venit învățătorului, a întrebat: „Dar tu ai vrea să 
mori?" Şcolarul a stat puţin, s-a gândit şi a răspuns: „Încă nu", învățătorul se 
gândea că poate şcolarul vrea să-i spună cu aceasta că vrea să se facă şi el om 
mare şi când va îmbătrâni o să moară ca orice om. L-a întrebat deci: „De ce 
încă nu?"Şi şcolarul a răspuns: „Pentru că încă n-am o inimă curată, ca să pot 
vedea pe Dumnezeu”. El înțelesese că n-ar fi fericit dincolo, dacă n-are mai întâi 
o inimă curată. Oricine ar vrea să fie fericit dincolo, să meargă adică într-un loc 
de fericire, dar se întreabă oare: Am eu o inimă curată înaintea lui Dumnezeu? 


Răspunsul şcolarului aceluia poate să fie răspunsul oricărui om sincer şi 
cinstit. Cine n-a ajuns la o inimă nouă şi curată şi este tot cu cea veche, 
necurată, nesinceră şi păcă-toasă, cum mai poate sta în starea aceasta? Izvorul 
de curăţire al harului în sângele de la crucea Golgotei curge întruna. Cine nu 
vine la acest izvor, rămâne în păcatele lui. Dum-nezeu voieşte însă ca orice om 
să fie mântuit şi să capete prin credința în Domnul Isus o inimă nouă şi curată, 
din care să izvorască o viață nouă şi curată, prin care Numele Lui să fie 
preamărit. 


SFÂRŞIT 


